Tensiuni pe Mediterană: Macron întăreşte prezenţa militară franceză.
Emmanuel Macron a întărit prezenţa militară franceză pe Mediterană. Preşedintele Franţei a cerut Greciei şi Turciei să colaboreze mai mult pentru a detensiona situaţia din estul Mediteranei. Situaţia de pe Mediterană s-a deteriorat luni, după ce Turcia a desfăşurat o navă de cercetare seismică, escortată de nave militare.
În cadrul unei convorbiri telefonice cu premierul grec Kyriakos Mitsotakis, Macron şi-a exprimat "îngrijorarea cu privire la tensiunile provocate de deciziile unilaterale ale Turciei privind explorarea petrolului, care trebuie să înceteze să permită un dialog paşnic între ţările vecine şi aliaţii din cadrul NATO ", se arată în comunicat, citat de lefigaro.fr.Preşedintele Franţei a subliniat necesitatea unei consultări mai serioase între Grecia şi Turcia şi a salutat iniţiativa de mediere iniţiată de Germania."Pentru a aprecia mai bine situaţia din această regiune a Mediteranei şi pentru a-şi marca dorinţa de a asigura respectarea dreptului internaţional, preşedintele a decis să întărească temporar prezenţa militară franceză în estul Mediteranei în zilele următoare, în cooperare cu partenerii europeni, inclusiv Grecia", mai scrie în comunicat.Descoperirea din ultimii ani a unor vaste câmpuri de gaz din estul Mediteranei a stârnit apetitul ţărilor riverane şi a intensificat tensiunile dintre Turcia şi Grecia, ţările vecine şi aliaţii din NATO.Situaţia s-a deteriorat luni, după ce Ankara a desfăşurat o navă de cercetare seismică, escortată de nave militare, în sud-estul Mării Egee, o zonă disputată a Mediteranei, bogată în câmpuri de gaz.Marina greacă este, de asemenea, prezentă în zonă pentru a "monitoriza" activităţile Turciei.